Rosalega eru Danir og Ástralar vitlausir (BJ)

Stundum finnst mér Mogginn vera eins og eins konar Opinberunarbók. Hann birtir okkur ýmsan boðskap með þeim hætti að ekki er víst að allir skilji. Á sunnudaginn 20. mars birtust klausur sem sýna okkur hvað aðrar þjóðir eru vitlausar í fjármálum.

De dumme Danskere

Fyrst var frétt um Dani sem eru „tæknilega“ gjaldþrota. Hvað þýðir það? Jú þeir skulda meira en þeir eiga, en skuldin er ekki gjaldfallin. Lítum á Moggann:

„Fjórði hver húseigandi í Danmörku skuldar svo mikið, að hann er í raun „tæknilega gjaldþrota“. Hver minnsta vaxtahækkun eða önnur áföll geta hrint af stað skriðu nauðungaruppboða með alvarlegum afleiðingum fyrir byggingariðnaðinn og fasteignamarkaðinn í landinu.

...

Niðurstaðan er, að 40% húseigenda á aldrinum 30 til 40 ára, 25% allra húseigenda, skulda meira en nemur verðmæti fasteignarinnar, stundum 50% meira. Svara þessar tölur til ástandsins, sem var fyrir fasteignakreppuna 1987. Þá lækkaði fasteignaverð um 33% fram til 1993.“

Inni blaðinu er auglýsing um fimm herbergja íbúð (með risi) þar af eitt forstofa. Íbúðin er í gömlu húsi í miðbænum. Uppsett verð er 29,9 milljónir króna.

The Aussies are nuts

Á sömu forsíðunni segir Mogginn okkur frá Áströlum sem ekki eru miklu skárri en Danirnir.

„ÁSTRALAR fara á hverju ári með meira en 600 milljarða ísl. kr. í ýmsa vöru, sem þeir hafa ekkert við að gera. Hér er um það að ræða, sem sálfræðingar kalla „innkaupameðferð“, sálræna þörf fyrir að kaupa og kaupa kaupanna vegna.

Kemur þetta fram í könnun, sem óháð hugveita, Ástralska stofnunin, hefur gert, en hún segir, að aðeins fjárausturinn í óþörf matarkaup sé 13 sinnum meiri en árleg þróunaraðstoð landsins. Mest er bruðlað í mat, sem endar síðan að hluta í ruslatunnunni, og í öðru sæti eru ónauðsynleg fatakaup.

Fram kemur í skýrslu stofnunarinnar, að æ fleiri Ástralar séu farnir að líta á innkaupin fyrst og fremst sem andlega upplyftingu. Á sama tíma telja flestir, að þeir hafi ekki nægar tekjur til að uppfylla þarfir sínar, þar á meðal helmingur tekjuhæsta fólksins í landinu.“

Af okkur Íslendingum birtist hins vegar þessi frétt:

„HÉÐINSFJARÐARGÖNG verða boðin út að nýju í haust. Sturla Böðvarsson samgönguráðherra tilkynnti þetta á opnum fundi um jarðgangamál í Bátahúsinu á Siglufirði í gær, laugardag, þar sem mættir voru fulltrúar Vegagerðarinnar og samgönguráðuneytisins, þingmenn, sveitarstjórnarmenn og íbúar á svæðinu.

Sturla boðaði jafnframt að staðfesta ætti verkáætlun verktaka í maí á næsta ári, að lokinni samningsgerð og undirskrift, og framkvæmdir gætu hafist í júlí sama ár. Á jarðgangagerðinni að vera lokið í árslok 2009, sem er innan við ári síðar en upphaflegar áætlanir gerðu ráð fyrir, þegar göngin áttu að verða tilbúin um áramótin 2008/2009.

Sem kunnugt er var búið að bjóða framkvæmdir við Héðinsfjarðargöng út þegar stjórnvöld ákváðu að slá þeim á frest fyrir um tveimur árum, m.a. vegna ótta við þenslu af álvers- og virkjunarframkvæmdum á Austurlandi. Var kostnaðaráætlun Vegagerðarinnar þá í kringum sex milljarðar króna. Er hönnun og lega ganganna óbreytt, þ.e. úr Siglufirði yfir í Héðinsfjörð og þaðan yfir í Ólafsfjörð.

Samgönguráðherra sagði á fundinum á Siglufirði að aldrei hefði annað staðið til en að efna loforð sem stjórnvöld hefðu gefið heimamönnum um að ráðast í gerð Héðinsfjarðarganga. Ríkisstjórnin væri vön að standa við gefin loforð og það hefði nú verið undirstrikað. Aldrei hefði staðið til að hætta við gangagerðina.“

Skárra væri það nú.

Benedikt Jóhannesson

Fleiri pistlar